CELEX: 32022R0934
Language: et
Date: 2022-06-16 00:00:00
Title: Komisjoni rakendusmäärus (EL) 2022/934, 16. juuni 2022, millega kehtestatakse Marokost pärit teatavate alumiiniumrataste impordi registreerimise nõue

17.6.2022   
               
               
                  ET
               
               
                  Euroopa Liidu Teataja
               
               
                  L 162/27
               
            
         KOMISJONI RAKENDUSMÄÄRUS (EL) 2022/934,
         16. juuni 2022,
         millega kehtestatakse Marokost pärit teatavate alumiiniumrataste impordi registreerimise nõue
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (edaspidi „alusmäärus“), (1) eelkõige selle artikli 14 lõiget 5a,
         pärast liikmesriikidele teatamist
         ning arvestades järgmist:
         
                     (1)
                  
                  
                     17. novembril 2021 teatas Euroopa Komisjon (edaspidi „komisjon“) Euroopa Liidu Teatajas avaldatud teates (2) (edaspidi „algatamisteade“) dumpinguvastase menetluse algatamisest Marokost pärit teatavate alumiiniumrataste impordi suhtes vastavalt kaebusele, mille oli esitanud Euroopa rattatootjate liit (edaspidi „kaebuse esitaja“) nende tootjate nimel, kelle toodang moodustab üle 25 % liidu teatavate alumiiniumrataste kogutoodangust.
                  
               1.   REGISTREERIMISELE KUULUV TOODE
         
         
                     (2)
                  
                  
                     Registreerimisele kuuluv toode on Marokost pärit, rubriikidesse 8701–8705 kuuluvad mootorsõidukite alumiiniumrattad, tarvikutega või ilma, rehvidega või ilma (edaspidi „asjaomane toode“).
                  
               
                     (3)
                  
                  
                     Asjaomane toode kuulub praegu CN-koodide ex 8708 70 10 ja ex 8708 70 50 (TARICi koodid 8708701015, 8708701050, 8708705015 ja 8708705050) alla. CN- ja TARICi koodid on esitatud ainult teadmiseks. Käesoleva uurimise ulatus lähtub eespool esitatud uuritava toote määratlusest.
                  
               2.   REGISTREERIMISE ALUSED
         
         
                     (4)
                  
                  
                     Vastavalt alusmääruse artikli 14 lõikele 5a registreerib komisjon impordi alusmääruse artikli 19a kohase eelavalikustamise perioodil, et edaspidi saaks kõnealuse impordi suhtes registreerimise kuupäevast alates meetmeid kohaldada, välja arvatud juhul, kui komisjonil on piisavalt tõendeid selle kohta, et alusmääruse artikli 10 lõike 4 punkti c või artikli 10 lõike 4 punkti d kohased nõuded ei ole täidetud.
                  
               
                     (5)
                  
                  
                     Komisjon kontrollis, kas importijad olid või oleksid pidanud olema teadlikud dumpingu kestusest ja väidetavast või kindlakstehtud kahjust. Samuti analüüsis komisjon seda, kas import on veelgi märgatavalt suurenenud, mis selle ajastust, mahtu ja muid asjaolusid arvestades võib tõenäoliselt olulisel määral vähendada kohaldatava lõpliku dumpinguvastase tollimaksu parandavat mõju.
                  
               
                     (6)
                  
                  
                     Komisjon kontrollis seega tema käsutuses olevaid tõendeid vastavalt algmääruse artikli 10 lõikele 4. Selles analüüsis tugines komisjon muu hulgas tabelis 1 esitatud impordiandmetele.
                  
               2.1.   Importijate teadlikkus dumpingust, selle ulatusest ja väidetavast kahjust
         
         
                     (7)
                  
                  
                     Komisjonil on piisavalt tõendeid selle kohta, et Marokost imporditud asjaomast toodet müüakse dumpinguhinnaga.
                  
               
                     (8)
                  
                  
                     17. novembril 2021 avaldatud menetluse algatamise teates on rõhutatud, et arvutatud dumpingumarginaal on märkimisväärne – 14 %. Kaebuses esitatud tõendite alusel sai esialgu piisava kindlusega väita, et eksportivad tootjad kasutavad dumpingut.
                  
               
                     (9)
                  
                  
                     Kaebus sisaldas ka piisavalt tõendeid väidetava kahju kohta liidu tootmisharule, sealhulgas turuosa vähenemise ja liidu tootmisharu muude peamiste tulemusnäitajate negatiivse arengu kohta.
                  
               
                     (10)
                  
                  
                     Algatamisteade on pärast Euroopa Liidu Teatajas avaldamist avalik dokument, mis on kõigile importijatele kättesaadav. Importijatel kui uurimises osalevatel huvitatud isikutele on kättesaadav ka kaebuse mittekonfidentsiaalne versioon ja muud mittekonfidentsiaalsed dokumendid. Sellest lähtudes leidis komisjon, et importijad olid või oleksid pidanud olema teadlikud väidetavast dumpingust, selle ulatusest ja väidetavast kahjust.
                  
               
                     (11)
                  
                  
                     Eeltoodu põhjal järeldas komisjon, et puuduvad tõendid selle kohta, et algmääruse artikli 10 lõike 4 punktis c sätestatud nõue ei ole täidetud.
                  
               2.2.   Impordi edasine oluline suurenemine
         
         
                     (12)
                  
                  
                     Komisjon leidis allpool tabelis 1 kokkuvõtvalt esitatud statistiliste andmete põhjal, et pärast juhtumi algatamist, s.t 1. detsembrist 2021 kuni 30. aprillini 2022 kasvas Marokost alumiiniumrataste impordi maht liitu 43 % võrreldes nii sama ajavahemikuga eelnenud aastal (1. detsembrist 2020 kuni 30. aprillini 2021) kui ka uurimisperioodi teatava osaga (uurimisperiood kestab 1. oktoobrist 2020 kuni 30. septembrini 2021). Lisaks oli ajavahemikul 1. detsembrist 2021 kuni 30. aprillini 2022 Marokost liitu suunatud impordi kuu keskmine maht 92 300 ühikut suurem kui selle impordi kuu keskmine maht uurimisperioodil.
                  
               
                     (13)
                  
                  
                     Seega, võttes arvesse asjaomastest riikidest pärit impordi märkimisväärset suurenemist, jõudis komisjon järeldusele, et puuduvad tõendid selle kohta, et kõnealune nõue ei ole täidetud.
                     
                        Tabel 1
                     
                     
                                  
                              
                              
                                 1. detsember 2020 – 30. aprill 2021
                              
                              
                                 1. detsember 2021 – 30. aprill 2022
                              
                              
                                 Δ
                              
                              
                                 Kuu keskmine 1. detsember 2020 – 30. aprill 2021
                              
                              
                                 Kuu keskmine 1. detsember 2021 – 30. aprill 2022
                              
                           
                                 Impordikogus (tk)
                              
                              
                                 1 068 018 
                              
                              
                                 1 529 755 
                              
                              
                                 +43  %
                              
                              
                                 213 604 
                              
                              
                                 305 951 
                              
                           
                                 
                                    Allikas: 2022. aasta aprilli kohta komisjoni järelevalve andmebaas, muude kuude kohta Eurostati Comexti andmebaas. Kilogrammide ühikuteks ümberarvutamise suhtarv: 11,3 kg/ühik
                              
                           
               2.3.   Tollimaksu parandava mõju kahjustamine
         
         
                     (14)
                  
                  
                     Punktis 2.2 on esitatud järeldus, et pärast käesoleva uurimise algatamist suurenes asjaomase toote import oluliselt. Võrreldes Marokost uurimisperioodi jooksul imporditud alumiiniumrataste arvuga suurenes import ligikaudu 92 300 alumiiniumratta võrra kuus. See kasv üksi moodustab ligikaudu 2 % liidu tarbimisest uurimisperioodi jooksul.
                  
               
                     (15)
                  
                  
                     Vastavalt tabelis 2 esitatud kokkuvõtvatele impordiandmetele oli ajavahemikul 1. detsembrist 2021 kuni 30. aprillini 2022 asjaomase toote keskmine impordihind ratta kohta 14,8 % kõrgem kui Marokost pärineva impordi keskmine hind uurimisperioodil. Siiski tuleb arvesse võtta, et primaaralumiinium moodustab umbes 50 % alumiiniumrataste tootmiskuludest ja et müügihind on seotud alumiiniumihinnaga Londoni metallibörsil. Komisjon märkis, et keskmine alumiiniumihind tõusis uurimisperioodil 50 % võrreldes ajavahemikuga 2021. aasta detsembrist 2022. aasta aprillini. Seetõttu näib, et 14,8 % suurune hinnatõus kajastas vaid osaliselt tootmiskulude kasvu ja seega võib import endiselt avaldada survet liidu tootmisharu müügile.
                     
                        Tabel 2
                     
                     
                                  
                              
                              
                                 Uurimisperiood
                              
                              
                                 Detsember 2021 – aprill 2022
                              
                              
                                 Δ
                              
                           
                                 Keskmine impordihind kuus (euro/tk)
                              
                              
                                 44,7 
                              
                              
                                 51,3 
                              
                              
                                 +14,8  %
                              
                           
                                 
                                    Allikas: 2022. aasta aprilli kohta komisjoni järelevalve andmebaas, muude kuude kohta Eurostati Comexti andmebaas.
                              
                           
               
                     (16)
                  
                  
                     Selle põhjal järeldas komisjon, et toimikus olevatest tõenditest ei nähtu, et see nõue ei ole täidetud.
                  
               2.4.   Järeldus
         
         
                     (17)
                  
                  
                     Eespool kirjeldatut arvesse võttes leidis komisjon, et puuduvad kindlad tõendid selle kohta, et asjaomase toote impordi registreerimine eelavalikustamise perioodi jooksul ei ole käesoleva juhtumi puhul põhjendatud. Seega on asjaomase toote import pärast algatamisteate avaldamist, kui eksportivad tootjad olid või oleksid pidanud olema teadlikud väidetavast dumpingust ja selle tekitatud kahjust, suurenenud ka eelavalikustamise perioodi jooksul niivõrd, et see võib oluliselt kahjustada dumpinguvastaste tollimaksude parandavat mõju.
                  
               
                     (18)
                  
                  
                     Seega registreerib komisjon alusmääruse artikli 14 lõikele 5a kohaselt asjaomase toote impordi eelavalikustamise perioodil.
                  
               3.   MENETLUS
         
         
                     (19)
                  
                  
                     Huvitatud isikutel palutakse oma seisukoht ja tõendid esitada kirjalikult. Komisjon võib huvitatud isikud ka ära kuulata, kui nad esitavad kirjaliku taotluse, milles on näidatud, et neil on selleks konkreetsed põhjused.
                  
               4.   REGISTREERIMINE
         
         
                     (20)
                  
                  
                     Vastavalt alusmääruse artikli 14 lõikele 5a registreerib komisjon asjaomase toote impordi alusmääruse artikli 19a kohasel eelavalikustamise perioodil, välja arvatud juhul, kui on piisavalt tõendeid selle kohta, et artikli 10 lõike 4 punkti c ja punkti d nõuded ei ole täidetud.
                  
               
                     (21)
                  
                  
                     Kõik edaspidised kohustused tulenevad dumpinguvastase uurimise lõplikest tulemustest. Kaebuses, milles taotleti dumpinguvastase uurimise algatamist, on väidetud, et asjaomase toote keskmine dumpingumarginaal on umbes 14 % ja keskmine kahju kõrvaldamist võimaldav tase 43 %. Võimaliku tulevikus kehtestatava kohustuse hinnangulise suuruse arvutamisel võetakse aluseks see määr, s.t proportsionaalselt 14 % asjaomase toote CIF-impordihinnast.
                  
               5.   ISIKUANDMETE TÖÖTLEMINE
         
         
                     (22)
                  
                  
                     Uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (3),
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            
               1.   Tolliasutustele antakse vastavalt määruse (EL) 2016/1036 artikli 14 lõikele 5 korraldus võtta meetmed Marokos pärit, praegu CN-koodide ex 8708 70 10 ja ex 8708 70 50 (TARICi koodid 8708701015, 8708701050, 8708705015 ja 8708705050) alla kuuluvate, rubriikides 8701–8705 loetletud mootorsõidukite teatavate alumiiniumrataste, tarvikutega või ilma, rehvidega või ilma, impordi registreerimiseks.
            
            
               2.   Registreerimine aegub nelja nädala möödumisel käesoleva määruse jõustumise kuupäevast.
            
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõigis liikmesriikides.
            Brüssel, 16. juuni 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 176, 30.6.2016, lk 21.
         
            (2)  ELT C 464, 17.11.2021, lk 19.
         
            (3)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).